ሃሳብን በኪነ ጥበብ የመግለፅ ባህል መዳበር እንደሚገባው ተጠቆመ
 አዲስ አበባ፡- ሃሳብን በኪነጥበብ የመግለፅ ባህል ሊዳብር እንደሚገባ የኢትዮጵያ ብሮድካስት ባለስልጣን ገለፀ፡፡ የአዲስ አበባ ከተማ ስፖርት ኮሚሽን የዴሞክራሲ ቀንን ‹‹ሃሳብን በነፃነት መግለፅ የዴሞክራሲ ውጤት ነው›› በሚል መሪ ሐሳብ ትናንት በጊዮን ሆቴል ባከበረበት ወቅት የባለስልጣኑ ዋና ዳይሬክተር ዶክተር ጌታቸው ድንቁ እንደገለፁት፤ ሃሳብን በነፃነት የመግለፅ ዴሞክራሲ ሲታሰብ ኪነ ጥበብ ከፍተኛ ቦታ አለው፡፡ ይሁንና ሰዎች ሃሳባቸውን በኪነ ጥበብ ሲገልፁ ብዙ አይስተዋልም፡፡ እንደ ዋና ዳይሬክተሩ ገለፃ፤ በህገ መንግስቱ ላይ ሃሳብ ከሚገለፅባቸው በርካታ መንገዶች ውስጥ አንዱ ኪነ ጥበብ ቢሆንም፤ ብዙ ጊዜ ሰዎች ሃሳባቸውን በነፃነት የሚገልፁባቸው መንገዶችና ቦታዎች የመገናኛ ብዙሃንን በመጠቀም ነው፡፡ ይሁንና ኪነ ጥበብም ሃሳብ ከመግለጫ መንገዶች ውስጥ አንዱ በመሆኑ ሃሳብን በኪነ ጥበብ የመግለፁ ልምድ ሊዳብርና ተጠናክሮ ሊቀጥል ይገባል፡፡ በዚህ ረገድም ኪነ ጥበብ ዴሞክራሲን የማጎልበት ስራውን አጠንክሮ እንዲቀጥል መስራት ያስፈልጋል፡፡ አንዳንዴ ኪነ ጥበብ እየነቆረና ከመስመር ሲወጣም እየገሰፀ ማስተማር እንደሚገባውም ዋና ዳይሬክተሩ ዶክተር ጌታቸው ገልፀው፤ ኪነ ጥበብ ልክ እንደ ሳሙና እና እንዶድ ሰዎችን እንዲያጠራ አሁን የተጀመረው ሃሳብ በነፃነት በኪነ ጥበብ አማካኝነት የመግለፁ ባህል ተጠናክሮ መቀጠል እንደሚጋባውም አያይዘው አመልክተዋል፡፡ የአዲስ አበባ ስፖርት ኮሚሽን ትናንት በተከበረው የዴሞክራሲ ቀን ላይ ባዘጋጀው መርሃ ግብር ወጣት ገጣሚያን የግጥም ስራዎቻቸውን ለታዳሚ ያቀረቡ ሲሆን፣ ኢትዮጵያዊነትን የሚያወሱ ሃሳቦችን በግጥም ስራዎቻቸው ለማንፀባረቅ ሞክረዋል፡፡ አዲስ ዘመን ጳጉሜ 5/2011አስናቀ ፀጋዬ 